FI Euroopan unionin virallinen lehti C 345/1

AFRIKAN, KARIBIAN JA TYYNENMEREN VALTIOIDEN RYHMÄN JÄSENTEN SEKÄ EUROOPAN UNIONIN JA SEN JÄSENVALTIOIDEN VÄLISEN KUMPPANUUSSOPIMUKSEN MUKAISESTI JÄRJESTETTÄVÄ YHTEINEN PARLAMENTAARINEN EDUSTAJAKOKOUS

MAANANTAINA 17. MAALISKUUTA 2014 PIDETYN ISTUNNON PÖYTÄKIRJA

2014/C 345/01

Sisällysluettelo

Virallinen avajaisistunto

Yhteisen parlamentaarisen edustajakokouksen istunto

Yhteisen parlamentaarisen edustajakokouksen kokoonpano

Ei-parlamentaaristen edustajien hyväksyminen

1. Esityslistan hyväksyminen (AP101.540)

2. Yhteisen parlamentaarisen edustajakokouksen 26. täysistunnon viimeisen istunnon pöytäkirjan hyväksyminen (EUVL C 64, 4.3.2014)

3. Yhteispuheenjohtajien ilmoitukset ja 16. maaliskuuta 2014 pidetyssä työvaliokunnan kokouksessa tehdyt päätökset

4. Kiireellinen asia 1: maahanmuuttajien ihmisoikeudet sekä taloudelliset ja sosiaaliset oikeudet AKT- ja EU-maissa

5. Alueellinen yhdentyminen ja tullitoiminnan nykyaikaistaminen AKT-valtioiden kestävää kehitystä varten, yhteistyössä EU:n kanssa

6. Kiireellinen asia 2: Keski-Afrikan tasavallan kriisi

7. Taloudellisia ja sosiaalisia kumppaneita koskeva raportti

MAANANTAINA 17. MAALISKUUTA 2014 PIDETYN ISTUNNON PÖYTÄKIRJA

(Istunto avattiin klo 11.05.)

Virallinen avajaisistunto

Seuraavat henkilöt käyttivät puheenvuorot:

yhteisen parlamentaarisen edustajakokouksen yhteispuheenjohtajat Louis Michel ja Fitz A. Jackson sekä Kreikan parlamentin puhemies Evangelos Meimarakis.

(Istunto keskeytettiin klo 12.15 ja sitä jatkettiin klo 15.05.)

PUHETTA JOHTI: Louis MICHEL

Yhteispuheenjohtaja

Yhteisen parlamentaarisen edustajakokouksen istunto

Yhteispuheenjohtaja toivotti kaikki osallistujat tervetulleiksi.

Yhteisen parlamentaarisen edustajakokouksen kokoonpano

Yhteispuheenjohtaja ilmoitti, että yhteisen parlamentaarisen edustajakokouksen jäsenluettelo liitettäisiin pöytäkirjaan AKT-valtioiden viranomaisten ja Euroopan parlamentin toimittamassa muodossa.

Ei-parlamentaarisen edustajan hyväksyminen

Yhteispuheenjohtaja ilmoitti, että Cotonoun sopimuksen 17 artiklan 1 kohdan ja yhteisen parlamentaarisen edustajakokouksen työjärjestyksen 1 artiklan 2 kohdan mukaisesti oli esitetty yksi pyyntö ei-parlamentaarisen edustajan hyväksymiseksi poikkeuksellisesti ylivoimaisen esteen takia. Tämän edustajan läsnäolo kirjattaisiin ylös ja hänen nimensä liitettäisiin tämän pöytäkirjan liitteeseen.

1. Esityslistan hyväksyminen (AP101.540)

Esityslista hyväksyttiin sellaisena kuin se on esitettynä tässä pöytäkirjassa.

2. Yhteisen parlamentaarisen edustajakokouksen 26. täysistunnon viimeisen istunnon pöytäkirjan hyväksyminen (EUVL C 64, 4.3.2014)

Pöytäkirja hyväksyttiin.

3. Yhteispuheenjohtajien ilmoitukset ja 16. maaliskuuta 2014 pidetyssä työvaliokunnan kokouksessa tehdyt päätökset

Yhteispuheenjohtaja kertoi 16. maaliskuuta 2014 pidetyn työvaliokunnan kokouksen tuloksista.

Seuraavista asioista tehtiin päätökset:

a) Pysyvät valiokunnat laatisivat seuraavat mietinnöt: Poliittisten asioiden valiokunta — Kulttuurien monimuotoisuus ja ihmisoikeudet Taloudellisen kehityksen, rahoituksen ja kaupan valiokunta — Sijoitusten ja kaupan, myös infrastruktuurin, rahoitus AKT-valtioissa EU:n yhdistämismekanismin avulla Sosiaali- ja ympäristöasioiden valiokunta — Peruskoulutukseen ja ammatilliseen koulutukseen liittyvät haasteet ja mahdollisuudet AKT-valtioissa.

b) 12. alueellinen kokous järjestettäisiin viikolla 44 (27.–31. lokakuuta 2014) Keski-Afrikan alueella.

c) Tiedonhankintamatka Zimbabween järjestettäisiin syksyllä 2014.

d) Kumpikin yhteispuheenjohtaja osallistuisi Medellínissä, Kolumbiassa, järjestettävään seitsemänteen Maailman kaupunkifoorumiin.

e) Fidžille lähetettäisiin vaalitarkkailuvaltuuskunta tarkkailemaan parlamenttivaaleja, jos valtion viranomaiset sitä pyytäisivät.

f) Tulevat edustajakokouksen vaalitarkkailuvaltuuskunnat järjestäisivät oman lehdistötilaisuuden.

Yhteispuheenjohtaja ilmoitti seuraavista määräajoista:

— kompromissipäätöslauselmia (aiheista ”maahanmuuttajien ihmisoikeudet sekä taloudelliset ja sosiaaliset oikeudet AKT- ja EU-maissa” ja ”Keski-Afrikan tasavallan kriisi”) koskevat tarkistukset: tiistaina 18. maaliskuuta 2014 klo 12.00;

— äänestysmenettelyihin liittyvät pyynnöt: kirjallisina keskiviikkona 19. maaliskuuta 2014 klo 10.00. Puheenvuoro: Michael Gahler. Christophe Apala Pen’apala Lutundula (Kongon demokraattinen tasavalta) ilmoitti edustajakokoukselle, että Gabon isännöisi 12. alueellista kokousta.

4. Kiireellinen asia 1: maahanmuuttajien ihmisoikeudet sekä taloudelliset ja sosiaaliset oikeudet AKT- ja EU-maissa

Puheenvuorot: Roberto Ridolfi (Euroopan komissio), Boniface Yehouetome (Benin), Edit Bauer, Ahamada Chanfi Djaé (Komorit), Musa Hussein Naib (Eritrea), Catherine Bearder, Netty Baldeh (Gambia), Alban Sumana Kingsford Bagbin (Ghana), Abdikadir Omar Aden (Kenia), Ana Rita Geremias Sithole (Mosambik), Slavi Binev, Abdourahamane Chegou (Niger), Mariya Gabriel, Adjedoue Weidou (Tšad) ja Michael Gahler.

Jäsenet korostivat, että muuttoliike on luonnollinen maailmanlaajuinen ilmiö, jolle on useita syitä, kuten köyhyys ja konfliktit mutta myös ihmisten toiveet paremmasta elämästä. Puheenvuoron käyttäneet henkilöt tähdensivät, että vaikka muuttoliike vaikuttaa eri tavalla alkuperä-, kauttakulku- ja kohdemaihin, yhteisiä toimia tarvitaan. He muistuttivat kuolemiin johtaneista traagisista tapahtumista ja vaativat ihmiskaupan torjunnan tehostamista sekä parempaa AKT-valtioiden ja EU:n välistä yhteistyötä, jolla turvattaisiin maahanmuuttajien oikeuksien ehdoton kunnioittaminen. Jäsenet vaativat myös kiinnittämään erityistä huomiota pakolaisiin ja laillisen muuttoliikkeen kanavien parantamiseen.

5. Alueellinen yhdentyminen ja tullitoiminnan nykyaikaistaminen AKT-valtioiden kestävää kehitystä varten, yhteistyössä EU:n kanssa

Taloudellisen kehityksen, rahoituksen ja kaupan valiokunta

Yhteisesittelijät: Piet Van Der Walt (Namibia) ja Oldřich Vlasák

Piet Van Der Walt (Namibia) ja Peter Štastný (Oldřich Vlasákin tilalla) esittelivät mietinnön.

Puheenvuorot: Mo-Mamo Karerwa (Burundi), Peter Štastný, Norbert Neuser, Olle Schmidt, Alban Sumana Kingsford Bagbin (Ghana), Abdikadir Omar Aden (Kenia), Sábado Teresa Malendza (Mosambik), Abdourahamane Chegou (Niger), Adjedoue Weidou (Tšad), Michael Gahler, Komi Selom Klassou (Togo), Kennedy K. Hamudulu (Sambia), Mohammed Mukhtar Ahmed (Nigeria) ja Roberto Ridolfi (Euroopan komissio).

Jäsenet korostivat, että kahdenvälisen ja alueellisen yhteistyön vahvistaminen tulliasioissa olisi tärkeää alueellisen yhdentymisen edistämiseksi. He korostivat tullihallintojen olevan keskeisessä asemassa tullien ja verojen perimisessä, mutta painottivat, että niiden valmiuksia AKT-valtioissa täytyy vahvistaa, jotta voidaan helpottaa kaupankäyntiä ja parantaa täytäntöönpanon valvontaa koskevia toimenpiteitä muun muassa korruption ja muiden rikosten torjumisessa. Jäsenet pitivät myönteisenä Balilla WTO:n yhdeksännessä ministerikokouksessa tehtyä sopimusta kaupan helpottamisesta. Kyseisen sopimuksen tarkoituksena on vähentää byrokratiaa ja nopeuttaa tulliselvityksiä. Jäsenet pyysivät apua sopimuksen täytäntöönpanossa (esimerkiksi kauppaa tukevan kehitysyhteistyön avulla).

Piet Van Der Walt (Namibia) ja Peter Štastný päättivät keskustelun.

6. Kiireellinen asia 2: Keski-Afrikan tasavallan kriisi

Puheenvuorot: Vincent Ringenberg (Euroopan ulkosuhdehallinto), Mo-Mamo Karerwa (Burundi), Mariya Gabriel, Gberi Kombo (Kamerun), Miguel Ángel Martínez Martínez, Dambert René Ndouane (Kongon tasavalta), Louis Michel, Christophe Apala Pen’apala Lutundula (Kongon demokraattinen tasavalta), Mohammed Mukhtar Ahmed (Nigeria), Netty Baldeh (Gambia), Abdikadir Omar Aden (Kenia), Abdourahamane Chegou (Niger), Michael Gahler, Adjedoue Weidou (Tšad), Komi Selom Klassou (Togo), Jacob Oulanyah (Uganda), Peter Štastný ja Laurent N’gon-Baba (Keski-Afrikan tasavalta).

Jäsenet vaativat kansainväliseltä yhteisöltä nopeaa toimintaa Keski-Afrikan tasavallassa ja kiittivät valtioita, jotka ovat mukana turvallisuuden säilyttämiseen ja kehitykseen liittyvissä sekä humanitaarisissa toimissa. Puheenvuoron käyttäneet henkilöt painottivat, että alueelle on palautettava rauha ja turvallisuus ja että on varmistettava riittävä rahoitus, jotta oikeusvaltio ja julkiset peruspalvelut voidaan taas taata. Jäsenet tuomitsivat ihmisoikeusrikokset ja korostivat, että on torjuttava rankaisemattomuutta ja luotava edellytykset pakolaisten palaamiselle. He ilmaisivat tukensa Keski-Afrikan tasavallan siirtymäkauden johtajille ja painottivat, että kansainvälisen yhteisön on varmistettava, että parlamentti- ja presidentinvaalit voidaan järjestää suunnitellun aikataulun mukaan.

7. Taloudellisia ja sosiaalisia kumppaneita koskeva raportti

Euroopan talous- ja sosiaalikomitean AKT-seurantakomitean puheenjohtajan Xavier Verbovenin puheenvuoro

Verboven kertoi edustajakokoukselle EU:n ja Afrikan talous- ja yhteiskuntaelämän toimijoiden verkoston 4.–5. maaliskuuta pidetystä kokouksesta ja korosti nuorisotyöllisyyden, sosiaaliturvan, elintarviketurvallisuuden ja muuttoliikkeeseen liittyvien haasteiden tärkeyttä.

Jäsenet pitivät myönteisenä sekä EU:n jäsenvaltioissa että AKT-valtioissa tehtävää kansalaisyhteiskuntien yhteistyötä ja painottivat tarvetta varmistaa koulutusjärjestelmien ja työmarkkinoiden tarpeiden välinen parempi synergia.

Puheenvuorot: Adjedoue Weidou (Tšad), Ousmane Kaba (Guinea) ja Miguel Ángel Martínez Martínez.

Verboven päätti keskustelun.

(Istunto päättyi klo 18.25.)